Beesboer (79) in Oos-Kaap vermoor(Argieffoto) ’n Bejaarde beesboer van Nqanqarhu (Maclear) in die Oos-Kaap is Sondag in die vroeë oggendure in sy plaashuis doodgeskiet. Die boer is sedertdien as die 79-jarige John Viedge geïdentifiseer. Jason Kümm, landelike veiligheidsbestuurder van Agri Oos-Kaap, het aan Maroela Media gesê ’n onbekende aantal verdagtes het omstreeks 04:00 toegang tot die plaashuis verkry. Hulle kon egter weens ’n veiligheidshek nie toegang tot die slaapkamer kry nie. Viedge is na bewering deur die veiligheidshek doodgeskiet. Die betrokke polisiewoordvoerder kon nog nie bereik word nie. Agri Oos-Kaap het intussen die moord in ’n verklaring veroordeel. “Hierdie ongelukkige en onnodige gebeurtenis het ons landelike gemeenskap se behoefte om vuurwapens te besit vir die doel van selfverdediging net verder beklemtoon,” lui die verklaring.